സമൃദ്ധിയുടെയും പ്രതീക്ഷയുടെയും അടയാളമായി ഒലിവ് ചില്ലയുടെ വെങ്കലഫലകം വത്തിക്കാനില് നിന്ന് മോദി മടങ്ങുന്നത് മാര്പ്പാപ്പയുടെ മനസ്സ് കീഴടക്കി ഒരു വര്ഷത്തിനകം ഫ്രാന്സിസ് മാര്പ്പാപ്പ ഇന്ത്യയില് എത്തും കേരളവും ഒഴിവാക്കില്ല ക്രൈസ്തവ വിശ്വാസികള് പ്രതീക്ഷയിലും ആവേശത്തിലും കൊച്ചി: ഫ്രാന്സിസ് മാര്പാപ്പ കേരളത്തിലും എത്തും. ഇതുറപ്പിക്കാന് കേരളത്തിലെ ക്രൈസ്തവ സഭകള് നീക്കം തുടങ്ങി. മാര്പ്പാപ്പയെ ഇന്ത്യയിലേക്ക് മോദി ക്ഷണിച്ചിരുന്നു. ഇന്ത്യസന്ദര്ശിക്കാനുള്ള മോദിയുടെ ക്ഷണം മാര്പാപ്പ സ്വീകരിച്ചതിനെ ആഹ്ലാദത്തോടെയാണു ക്രൈസ്തവര് സ്വീകരിച്ചിരിക്കുന്നത്. ഒരുവര്ഷത്തിനുള്ളില് സന്ദര്ശനമുണ്ടാകുമെന്നാണു പ്രതീക്ഷ. മാര്പാപ്പയെ പ്രധാനമന്ത്രി ഇന്ത്യയിലേക്കു ക്ഷണിച്ചത് ചരിത്രപരമായ തീരുമാനമാണെന്നു സിറോ മലബാര് സഭാധ്യക്ഷന് കര്ദിനാള് മാര് ജോര്ജ് ആലഞ്ചേരി പറഞ്ഞു. സഭയുടെ സേവനങ്ങള്ക്കുള്ള രാജ്യത്തിന്റെ അംഗീകാരംകൂടിയാണ് ഈ ക്ഷണമെന്നു കാഞ്ഞിരപ്പള്ളി രൂപതാ മുന്മെത്രാന് മാര് മാത്യു അറയ്ക്കല് പറഞ്ഞു. രാജ്യത്തിന്റെ ബഹുസ്വരതയും അതിന്റെ സൗന്ദര്യവും കൂടുതല് പ്രകാശമാനമാക്കാനുള്ള ക്ഷണമാണു പ്രധാനമന്ത്രി മാര്പാപ്പയ്ക്കു സമര്പ്പിച്ചിരിക്കുന്നതെന്നു പ്രത്യാശിക്കുന്നതായി സിറോ മലബാര്സഭ മുന്വക്താവ് ഫാ. പോള് തേലക്കാട്ട് പറഞ്ഞു. ഇതിനുമുന്പ് ജോണ്പോള് രണ്ടാമന് മാര്പാപ്പ മാത്രമേ കേരളത്തിലെത്തിയിട്ടുള്ളൂ, 1986ല്. ക്രൈസ്തവര് നിര്ണായകഘടകമായ കേരളത്തില് മാര്പാപ്പ എത്തുമെന്നുറപ്പാണെന്നു കെ.സി.ബി.സി. വക്താവ് ഫാ.ജേക്കബ് പാലയ്ക്കാപ്പിള്ളി പറഞ്ഞു. സിറോ മലബാര്, സിറോ മലങ്കരസഭകളുടെ കര്ദിനാള്മാര്കൂടി ചേര്ന്നാണു മാര്പാപ്പയെ ഇന്ത്യയിലേക്കു ക്ഷണിക്കണമെന്നു പ്രധാനമന്ത്രിയോട് അഭ്യര്ത്ഥിച്ചിരുന്നത്. രാഷ്ട്രത്തലവന്മാര് തമ്മിലുള്ള കൂടിക്കാഴ്ചകള് ഒഴികെ, ബാക്കിയുള്ള പരിപാടികള് ഏകോപിപ്പിക്കുന്നത് ഇന്ത്യയിലെ വത്തിക്കാന് പ്രതിനിധിയായ അപ്പൊസ്തൊലിക് നുണ്ഷ്യോ ആയിരിക്കും. ഭാരത കത്തോലിക്ക മെത്രാന് സമിതി സി.ബി.സിഐ.യുമായി ആലോചിച്ചായിരിക്കും നടപടികള്. ഇവര് കെ.സി.ബി.സി.യുള്പ്പെടെയുള്ള ഘടകങ്ങളുമായും കൂടിയാലോചിക്കും. വത്തിക്കാന് അംഗീകാരം നല്കുന്നതോടെയാകും പരിപാടികള് അന്തിമമാകുക. അജപാലനപരമായ എന്തെങ്കിലും ചടങ്ങുകള് ഉണ്ടോയെന്ന് ഇപ്പോള് വ്യക്തമായിട്ടില്ല. ഒലിവ് ചില്ലയുടെ വെങ്കലഫലകമാണു മാര്പാപ്പ പ്രധാനമന്ത്രിക്കു നല്കിയത്. സമൃദ്ധിയുടെയും പ്രതീക്ഷയുടെയും അടയാളമെന്നാണ് ബൈബിളില് ഒലിവിനെക്കുറിച്ചു പറയുന്നത്. ആലിംഗനത്തോടെ കൂടിക്കാഴ്ച അവസാനിക്കുമ്ബോള് ഫ്രാന്സിസ് മാര്പാപ്പ പറഞ്ഞു: എനിക്കുവേണ്ടി പ്രാര്ത്ഥിക്കുക. അങ്ങ് യഥാര്ഥ പിതാവാണെന്നും കൂടിക്കാഴ്ച സന്തോഷകരമെന്നും പ്രധാനമന്ത്രി നരേന്ദ്ര മോദി. ഇരു നേതാക്കളും ആദ്യമായാണു തമ്മില് കണ്ടതെങ്കിലും ചിരപരിചിതരപ്പോലെ ഇടപഴകി. ലോകനേതാക്കളില്നിന്നു പതിവില്ലാത്ത ആലിംഗനത്തിലും മാര്പാപ്പ സന്തോഷത്തോടെ പങ്കുചേര്ന്നു. മാര്പാപ്പയെ ആലിംഗനം ചെയ്ത് മോദി പറഞ്ഞു: ഞാനിത് എന്നും ഓര്മിക്കും. അങ്ങയെ ഇന്ത്യയില് സ്വീകരിക്കാന് എനിക്കു സന്തോഷമുണ്ടാവും. നന്ദിയെന്ന് മാര്പാപ്പ. തുടര്ന്ന് മോദിയെ യാത്രയാക്കാന് മാര്പാപ്പ സാല ദെല് ത്രൊനെത്തോയുടെ കവാടത്തിന് അരികിലേക്ക്. അവിടെയും ഇരുവരും ആലിംഗനം ചെയ്തു. മാര്പാപ്പ പറഞ്ഞു: അങ്ങയുടെ സന്ദര്ശനത്തിന് നന്ദി. എനിക്കു സന്തോഷമുണ്ട്. വളരെ സന്തോഷം. വീണ്ടും ഇന്ത്യയിലേക്ക് മാര്പാപ്പയെ ക്ഷണിച്ച് മോദി പറഞ്ഞു: ഇതെനിക്ക് വലിയ അംഗീകാരമാണ്. അങ്ങയെ ഇന്ത്യയില് കാണാന് ഞാന് ആഗ്രഹിക്കുന്നു. എനിക്ക് അവിടെ അതിന് അവസരമുണ്ടാകുമെന്ന് പ്രതീക്ഷിക്കുന്നു. Stories you may Like